Bakerløkka

Bakerløkka er det parklignende området utenfor Asker kulturhus i Asker sentrum. Navnet Bakerløkka henviser til bakeriene som har ligget i denne delen av Asker sentrum. 

Parken var siste og tredje etappe i et byutviklingsprosjekt kalt «Torget, strøket og vannet» som ble påbegynt i november 1990. Bakerløkka representerer vannet i form av et grunt vannbasseng. Parken åpnet 15. september 2001. Utsmykningen var gjenstand for debatt lokalt, ikke minst på grunn av store kostnader for kommunen.

Parkens areal er omtrent 1800 kvm og består av 800 kvm tredekke, 500 kvm grøntområde og et vannspeil på omtrent 250 kvm. Resten av området er belagt med granitt, samt områdets hovedinstallasjon: «Askerpyramiden». Pyramiden viser til Askers geologiske historie og er satt sammen med lag med ulike steinsorter: sandstein, kalkstein, rombeporfyr, basalt, gneis og granitt. Arkitekt for anlegget var Økaw arkitekter AS og 13.3 Landskapsarkitekter AS.

Høsten 2006 ble utsmykkingen «Don’t be a Stranger» av Irene Nordli avduket på plassen utenfor hovedinngangen til Asker Kulturhus. 

 Kilder 
 Kommunens presentasjonsbrosjyre av Bakerløkka fra 2001

Kategori:Byggverk i Asker